Man met vals bom laat vaar borgtogArgieffoto. ŉ Man wat in hegtenis geneem is in verband met ŉ toestel wat soos ŉ bom gelyk het, het Donderdag sy borgtog-aansoek laat vaar. Die bom is vroeër vandeesmaand by die Taqwa-moskee in Vereeniging, Gauteng, geplant. Die beskuldigde, Hendrick Holtzhouszen, het vlugtig in die Vereeniging-landdroshof verskyn waar staatsaanklaer Adele Barnard gesê het Holtzhouszen se verdediging het aangedui om sy borgtog te laat vaar en dat hy by die Sterkfontein- psigiatriese hospitaal opgeneem word vir 30 dae se waarneming. “Die staat is met dokumente voorsien wat verklaar dat hy paranoïede skisofrenie het. Ons het ŉ datum vir die evaluering van die beskuldigde gereël. As hy voor daardie datum opgeneem moet word, sal die hof in kennis gestel word,” het Barnard gesê. Holtzhouszen het voorheen in Verulam naby Durban gewoon waar ŉ bom in Mei by ŉ moskee ontplof het. Dit is nie duidelik of die twee voorvalle verbind word nie. Holtzhouszen word tans in die hospitaalafdeling van die Leeuwhof-gevangenis in Vereeniging aangehou waar hy waargeneem word en medikasie ontvang. Holtzhouszen staan tereg op aanklagte wat verband hou met terrorisme. ŉ Gedeelte van dié wetgewing verklaar dat enigiemand wat ten doel het om ŉ vals oortuiging te skep dat ŉ middel of toestel skade kan veroorsaak, vervolg kan word. Die saak is tot 16 November uitgestel.